‘ধুরন্ধর ২’-তে ভিকি, কোন চরিত্রে দেখা যাবে?

ওয়েব ডেস্ক: ‘ধুরন্ধর’এর নেশা বুঁদ সিনেপ্রেমীরা। মুক্তির পর থেকেই বক্স অফিসে ঝড় তুলেছে ধুরণ্ধর। এই ছবির হাত ধরেই দীর্ঘ ফ্লপের শাপমোচন ঘটিয়েছেন রণবীর সিং। একইসঙ্গে অক্ষয় খান্নাকেও এক্কেবারে ভিন্ন অবতারে পেয়েছেন দর্শক। এবার শোনা গেল ‘ধুরন্ধর ২’ (Dhurandhar 2)-এ রণবীর সিংয়ের (Ranveer Singh) সঙ্গে দেখা যাবে ভিকিকে কৌশলকে (Vicky Kaushal)।

বক্সঅফিসে ‘ধুরন্ধর’ ঝড়। আদিত্য ধর পরিচালিত এই ছবি একসঙ্গে বেশ কয়েকটি নজির গড়েছে। প্রশংসিত হয়েছেন অভিনেতারা। বিশেষত অক্ষয় খন্না ও রণবীর সিংহের অভিনয়ে মুগ্ধ দর্শক। ২০২৬-এর মার্চে মুক্তি পাবে এই ছবির দ্বিতীয় ভাগ। এই ছবিতে নাকি বলিউডের আরও এক তারকা চমক দেবেন।শোনা গিয়েছে যে, ‘ধুরন্ধর ২’ তে নাকি দেখা যাবে রণবীরের সঙ্গে ভিকি কৌশলকে। পরিচালকের প্রিয় অভিনেতাকে এই ছবিতে দেখতে পাওয়ার আনন্দে অনুরাগীদের মধ্যে যে ‘জোশ হাই’ তা বলাই বাহুল্য। ‘ধুরন্ধর’র সিক্যুয়েলে ফের ‘বিহান শেরগিল’র ভূমিকায় দেখা যাবে ভিকিকে। আর এবার সেই গুঞ্জন আরও জোরাল হচ্ছে। বলে রাখা ভালো, ‘ধুরন্ধর’ ছবিতে যে সময়কালকে তুলে ধরা হয়েছিল তাতে প্রথম থেকেই অনেকে অনুমান করেছিলেন যে, ‘মেজর বিহান শেরগিল’কে দেখা যাবে এই ছবিতে। তবে তা ‘ধুরন্ধর’এ না হলেও এবার ‘ধুরন্ধর ২’তে হবে বলেও আশায় বুক বাঁধছেন সকলে।

আরও পড়ুন: ‘শব্দ বিলাসী’ প্রকাশ করলেন রচনা বন্দ্যোপাধ্যায়

বলিউডের এক সূত্রের খবর, আদিত্য ধরের ছবি ‘উরি: দ্য সার্জিকাল স্ট্রাইক’ ছবিতে মেজর বিহান শেরগিলের চরিত্রে অভিনয় করে প্রশংসিত হয়েছিলেন ভিকি। সেই চরিত্রের সঙ্গেই কি কোনও যোগ তৈরি হবে ‘ধুরন্ধর ২’-তে? এক সূত্রের কথায়, “‘ধুরন্ধর ২’তে কোন তারকাদের নেবেন, সেই ব্যাপারে মুখে কুলুপ এঁটে রেখেছেন আদিত্য ধর। তবে পরিচালক ‘ধুরন্ধর’ ইউনিভার্স তৈরি করার পরিকল্পনা করছেন এবং ‘উরি’ থেকে অন্য গল্পগুলিকে মসৃণভাবে এক সুতোয় গেঁথেছেন। ভিকির বেশ কিছু লড়াইয়ের দৃশ্য থাকবে এই ছবিতে। এমনই জানা যাচ্ছে। অভিনেতা নাকি গত বছরেই তাঁর অংশের শুটিং সেরে ফেলেছেন।